Document ID: 31985R1366

*****
ΚΑΝΟΝΙΣΜΟΣ (ΕΟΚ) αριθ. 1366/85 ΤΗΣ ΕΠΙΤΡΟΠΗΣ
της 24ης Μαΐου 1985
για τροποποίηση των κανονισμών (ΕΟΚ) αριθ. 2268/84 και (ΕΟΚ) αριθ. 2278/84 όσον αφορά την τιμή πωλήσεως βουτύρου παρεμβάσεως που προορίζεται για εξαγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 6 παράγραφος 7,
Εκτιμώντας:
ότι το άρθρο 2 παράγραφος 1 του κανονισμού (ΕΟΚ) αριθ. 2268/84 της Επιτροπής της 31ης Ιουλίου 1984 για την ειδική πώληση βουτύρου παρεμβάσεως για την εξαγωγή προς ορισμένους προορισμούς και για τροποποίηση του κανονισμού (ΕΟΚ) αριθ. 1687/76 (3), όπως τροποποιήθηκε τελευταία από τον κανονισμό (ΕΟΚ) αριθ. 1007/85 (4), προβλέπει ότι το βούτυρο παρεμβάσεως ηλικίας τουλάχιστον 6 μηνών κατά την ημέρα της υπογραφής του συμβολαίου, και το οποίο προορίζεται για εξαγωγή, μπορεί να πωληθεί στην τιμή αγοράς που εφαρμόζεται από τον οργανισμό παρεμβάσεως τη στιγμή συνάψεως του συμβολαίου πωλήσεως μειουμένη κατά 34,50 ECU ανά 100 χιλιόγραμμα· ότι το άρθρο 2 παράγραφος 1 στοιχείο β) του κανονισμού (ΕΟΚ) αριθ. 2278/84 της Επιτροπής της 31ης Ιουλίου 1984 σχετικά με καθορισμένη τιμή για το βούτυρο που προορίζεται να εξαχθεί υπό μορφή «ghee» προς ορισμένους προορισμούς και που τροποποιεί τον κανονισμό (ΕΟΚ) αριθ. 1687/76 (5), όπως τροποποιήθηκε τελευταία από τον κανονισμό (ΕΟΚ) αριθ. 3480/84 (6), προβλέπει ότι το βούτυρο παρεμβάσεως που αποθεματοποιήθηκε πριν από την 1η Απριλίου 1983, και προορίζεται να εξαχθεί υπό μορφή «pure butter ghee», μπορεί να πωληθεί στην τιμή αγοράς που εφαρμόζεται από τον οργανισμό παρεμβάσεως τη στιγμή συνάψεως του συμβολαίου πωλήσεως, μειουμένη κατά 40 ECU ανά 100 χιλιόγραμμα·
ότι από την έναρξη της γαλακτοκομικής περιόδου 1985/86 το επίπεδο των τιμών αγοράς του βουτύρου θα μειωθεί κατα 6,50 ECU ανά 100 χιλιόγραμμα· ότι είναι σκόπιμο προκειμένου να μην τροποποιηθούν οι τιμές εξαγωγής, να περιορισθεί η μείωση της τιμής πωλήσεως του βουτύρου παρεμβάσεως που καθορίστηκε στους εν λόγω κανονισμούς κατά το ίδιο ποσό με τη μείωση της τιμής αγοράς·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το ποσό «34,50 ECU» που αναφέρεται στο άρθρο 2 παράγραφος 1 του κανονισμού (ΕΟΚ) αριθ. 2268/84 αντικαθίσταται από το ποσό «28 ECU».
2. Το ποσό «40 ECU» που αναφέρεται στο άρθρο 2 παράγραφος 1 στοιχείο β) του κανονισμού (ΕΟΚ) αριθ. 2278/84 αντικαθίσταται από το ποσό «33,50 ECU».
Άρθρο 2
Ο παρών κανονισμός αρχίζει να ισχύει στις 27 Μαΐου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαΐου 1985.

Labels: 3
2
17